රට පුරා පිහිටි සියලුම හෙද අභ්‍යාස විද්‍යාල නොවැම්බර් මාසයට පෙර පූර්ණ ප්‍රතිසංස්කරණයකට ලක් කිරීමට සෞඛ්‍ය අමාත්‍යාංශය තීරණය කර ඇත.හෙද අභ්‍යාස විද්‍යාල 18ක් රට පුරා දිස්ත්‍රික්කවල පිහිටා ඇති අතර හෙද සේවාවට 6025 දෙනෙක් එක්වර බඳවා ගැනීමේ තීරණය සාර්ථක කර ගැනීමේ අරමුණෙන් එම විද්‍යාල ප්‍රතිසංස්කරණය කරන ලෙස සෞඛ්‍ය ඇමැති මෛත්‍රීපාල සිරිසේන මහතා සෞඛ්‍ය අමාත්‍යාංශයේ අඳාළ බලධාරීන්ට උපදෙස් ලබා දී තිබේ.හෙද පුහුණුව සඳහා අලුතෙන් බඳවා ගන්නා සිසුන්ට අවශ්‍ය පහසුකම් ලබාදීම මේ ප්‍රතිසංස්කරණ මඟින් සිදුකෙරේ.ඒ ඒ දිස්ත්‍රික්කවල පිහිටි ප්‍රධාන රෝහල්වල අධ්‍යක්ෂවරු යටතේ ‍සියලුම හෙද අභ්‍යාස විද්‍යාල පරිපාලන කටයුතු ක්‍රියාත්මක වන බවත් හෙද අභ්‍යාස විද්‍යාල කිහිපයක හැර සෙසු විද්‍යාලවල පරිපාලනය අකාර්යක්ෂම වී ඇති බවත් ඇමැතිවරයා කීය.අසාර්ථක වී ඇති හෙද අභ්‍යාස විද්‍යාලවල පරිපාලන කටයුතු සෞඛ්‍ය අමාත්‍යාංශයේ නියෝජ්‍ය අධ්‍යක්ස ජනරාල්වරුන් දෙදෙනකු යටතට පත් කරන ලෙස සෞඛ්‍ය ලේකම්වරයාට ඇමැතිවරයා උපදෙස් ලබා දී ඇත.පසුගියදා හම්බන්තොට හෙද අභ්‍යාස විද්‍යාලයේ නිරීක්ෂණ චාරිකාවක ඇමැතිවරයා නිරත විය.